Kritériá hodnotenia slohových prác

Zložky hodnotenia:
1.	Vonkajšia forma ...........  4 body
2.	Vnútorná forma ............20 bodov
3.	Celkový dojem ...............4 body

V prípade úplného odklonu od témy alebo úplného nedodržania žánru nezíska žiak žiadne body.

1.	Vonkajšia forma (maximum 4 body)

Celková úprava:
-	čitateľnosť
(zreteľné rozlíšenie veľkých a malých písmen, dôsledné dodržiavanie diakritických znamienok), 
-	zreteľné grafické členenie odsekov
(na začiatku každého odseku treba začať písať 1,5 – 2 cm od začiatku riadka),
-	čistota textu – bez škrtania
(v čistopise sa nemá škrtať, v nevyhnutnom prípade dať chybné slovo do okrúhlych zátvoriek a prečiarknuť vodorovnou čiarou),
-	dodržiavanie okrajov
(vnútorných aj vonkajších,  v prípade potreby na konci riadka rozdeľovať slová).

Dodržiavanie prepísaného rozsahu textu:
-	ak žiak nedodrží stanovený rozsah, nezíska maximálny počet bodov.

2.	Vnútorná forma (maximálne 20 bodov)

Obsah (maximálne 4 body)

Kompozícia (maximálne 4 body)

Jazyk (maximálne 4 body)

Pravopis (maximálne 4 body)
 0 – 4   chyby            4 body
 5 – 8   chýb              3 body
 9 – 12 chýb              2 body
13 – 16 chýb             1 bod
17 a viac chýb           0 bodov

Posudzovanie  pravopisných chýb: 
- Každé nečitateľne napísané slovo je pravopisná chyba.
- Ak je v texte viackrát  napísané rovnaké slovo v rovnakom tvare s tou istou pravopisnou   
   chybou, táto chyba sa počíta len raz. Napr. Pekný chlapci prišli ... Pekný študenti navštívili ...    
   posudzuje sa ako jedna chyba. Oproti tomu  Pekný chlapci prišli ...Navštívili sme aj pekních 
   študentov ... sú už dve pravopisné chyby, pretože sa  nachádzajú v rôznych tvaroch tohto 
   slova. 
- Každá chyba v interpunkcii sa počíta ako osobitná chyba.
- Nerozlišujú sa malé a veľké pravopisné chyby, všetky majú rovnakú hodnotu.

Štýl (maximálne 4 body)
3.	Celkový dojem (maximum 4 body)

- celkové vyznenie práce
-  práca by nemala obsahovať: nelogické názory
                                                 protispoločenské postoje 
                                                 nehumánne a neetické názory
                                                 názory propagujúce poškodzovanie ľudského zdravia a pod.

Charakteristika osoby

Vnútorná forma (maximum 20 bodov)
•	obsah (maximum 4 body)
o	 dodržanie témy (práca musí reagovať na všetky kľúčové slová v zadaní, resp. v názve témy)
o	 výpočet vlastností osoby vo vzťahu k sebe, k obdobiu, k práci a pod.
o	 komplexná charakteristika osoby, t.j. vlastnosti človeka z viacerých uhlov pohľadu

•	kompozícia ( maximum 4 body)
o	 uplatnenie opisného  slohového postupu (dodržanie žánrovej formy)
o	 dodržanie zvoleného kompozičného plánu (t.j. zvoliť si, či začne charakteristiku osoby napr. od vzťahov a vlastností, ktoré sa viažu k súkromnému prostrediu človeka (napr. rodina, priatelia ap. alebo k pracovnému prostrediu (napr. spolupracovníci, spolužiaci, nadriadení, podriadení ap.), alebo od vnútorných vlastností osoby po opis vonkajšieho vzhľadu ap. Volený postup potom treba dôsledne dodržať, aby bol jasný kompozičný zámer autora.)

•	jazyk (maximum 4 body)
o	 správne využitie slovných druhov typických pre daný slohový postup, resp. žáner (slohový útvar)
o	 syntaktickú a morfologickú správnosť použitých jazykových prostriedkov                ( používanie správnych väzieb slovies, správneho postavenia zhodných a nezhodných prívlastkov, správnych pádových koncoviek ap.) 
o	 syntaktické prostriedky (napr. vety s viacnásobným vetným členom, v ktorých sa hromadia napr. prívlastky alebo príslovkové určenia)
o	 časté používanie prídavných mien, prísloviek, synoným ap.

•	pravopis (maximum 4 body)

•	štýl (maximum 4 body)
o	 tvorivé využitie lexiky všetkých štýlov (vyšší, stredný, nižší)
o	 využitie štylistických prostriedkov priamej a nepriamej charakteristiky.

Rozprávanie

Vnútorná forma (maximum 20 bodov)
•	obsah (maximum 4 body)
o	 dodržanie témy ( práca musí reagovať na všetky kľúčové slová v zadaní, resp. v názve témy)
o	 príbeh s pointou, t.j. príbeh, ktorý má myšlienkové vyústenie (napr. vtipné, poučné, dojemné ap.)

•	kompozícia (maximum 4 body) 
o	 uplatnenie zodpovedajúceho slohového postupu (dodržanie žánrovej formy)
o	 vnútorná stavba epického diela (zápletka, zauzľovanie, vyvrcholenie, nečakaný obrat, rozuzlenie, pri jednoduchom rozprávaní – úvod, jadro, záver, t.j. udalosť zachytená v časovom slede)
o	 členenie textu na pásmo rozprávača a pásmo postáv, t.j. rozprávač komentujúci dej a postavy a samotné postavy, ktoré „vyjadrujú“ svoje myšlienky buď formou priamej reči v dialógoch, alebo vo forme vnútorných monológov

•	jazyk (maximum 4 body)
o	 správne využitie slovných druhov typických pre daný slohový postup, resp. žáner (slohový útvar)
o	 syntaktická a morfologická správnosť použitých jazykových prostriedkov
o	 rôznorodosť syntaktických prostriedkov
o	 použitie častíc, citosloviec, t.j. slovných druhov, ktoré v texte vytvárajú ilúziu    hovorovosti, ústnosti a dialogickosti

•	pravopis (maximum 4 body) 

•	štýl (maximum 4 body) 
o	 rôznorodosť modálnej stavby viet, t.j. využívajú sa všetky typy viet podľa modálnosti
o	 tvorivé využitie lexiky všetkých štýlov (vyšší, stredný, nižší)
o	 pútavosť, t.j. príbeh má byť podaný zaujímavou formou, ktorá vyvoláva v čitateľovi „zvedavosť ako to skončí“.

.

Slávnostný prejav

Vnútorná forma (maximum 20 bodov)
•	obsah (maximum 4 body)
o	 dodržanie témy
o	 vlastné hodnotenie aktuálnych javov (subjektívno-objektívny prístup)

•	kompozícia (maximum 4 body)
o	 uplatnenie zodpovedajúceho slohového postupu (dodržanie žánrovej formy)
o	 nadväznosť a logickosť textu
o	 členenie textu (oslovenie, jadro, záver)

•	jazyk (maximálne 4 body)
o	 správne využitie slovných druhov typických pre daný slohový postup, resp. slohový útvar
o	 syntaktická a morfologická správnosť použitých jazykových prostriedkov
o	 pestrá modalita viet vo vyjadrovaní

•	pravopis (maximum 4 body)

•	štýl (maximum 4 body)
o	 využitie emocionálne pôsobiacich prvkov
o	 parafrázovanie a citovanie, využitie okrídlených výrazov, exempiel, aforizmov, bonmotov ap.
o	 tvorivé využitie lexiky
o	 subjektívnosť pohľadu
o	 originálnosť vo vyjadrovaní, nie frázovitosť.

Umelecký  opis

Vnútorná forma (maximum 20 bodov)
•	obsah (maximum 4 body)
o	 dodržanie témy
o	 enumerácia zobrazovaných javov
o	 subjektívnosť pohľadu na zobrazované javy

•	kompozícia (maximálne 4 body)
o	 uplatnenie zodpovedajúceho slohového postupu (dodržanie žánrovej formy)
o	 dodržanie zvoleného kompozičného plánu
o	 logické členenie textu

•	jazyk ( maximum 4 body)
o	 správne využitie slovných druhov typických pre daný slohový postup, resp. žánrovú formu (slohový útvar)
o	 syntaktická a morfologická správnosť použitých jazykových prostriedkov
o	 syntaktické prostriedky (napr. vety s viacnásobným vetným členom)
o	 použitie prídavných mien, prísloviek, synoným

•	pravopis (maximum 4 body)

•	štýl (maximum 4 body)
o	 pestrosť použitých jazykových prostriedkov
o	 tvorivé využitie umeleckých jazykových prostriedkov
o	 Emocionálnosť.

Úvaha

Vnútorná forma (maximum 20 bodov)
•	obsah (maximum 4 body)
o	 dodržanie témy
o	 aktualizácia
o	 používanie hodnotiacich prvkov na úrovni zodpovedajúcej úrovni veku autora
o	 subjektívnosť

•	kompozícia (maximum 4 body)
o	 uplatnenie zodpovedajúceho slohového postupu
o	 nadväznosť a logickosť textu
o	 členenie textu

•	jazyk (maximum 4 body)
o	 správne využitie slovných druhov charakteristických pre daný slohový postup, resp. žánrovú formu ( slohový útvar)
o	 syntaktická a morfologická správnosť použitých jazykových prostriedkov
o	 syntaktické prostriedky (napr. jednočlenné vety, príčinno - následné vety, slovosled, rôzna modálnosť a dĺžka viet)

•	pravopis (maximum 4 body)

•	štýl  (maximum 4 body)
o	 tvorivé využitie lexiky všetkých štýlov
o	 subjektívnosť (použitie 1.os. sg alebo 1. os. pl)
o	 originálnosť, nie frázovitosť.

Zásady správneho formátovanie dokumentov

•	Bodka, výkričník, otáznik, čiarka, bodkočiarka a dvojbodka sa píše tesne za príslušným slovom bez medzery (Ahoj!).
•	Pomlčka sa píše s medzerami z pravej aj ľavej strany (ja – ty). Ak je pomlčka na konci riadka, na začiatku ďalšieho riadka sa už nepíše.
•	Spojovník sa píše bez medzier a má inú funkciu ako pomlčka (modro-čierny). 
•	Úvodzovky sa tesne pripájajú k výrazu alebo vete uvedenej v úvodzovkách, medzera sa nedáva ani pred pravé, ani pred ľavé úvodzovky („bohatý“).
•	Zátvorky priliehajú tesne bez medzier k výrazu alebo vete v zátvorkách. Platí to pre všetky typy zátvoriek.
•	Lomka sa píše na vyjadrenie podielu a medzi variantnými údajmi bez medzier (1/2), na oddeľovanie veršov v súvislom texte sa píše s medzerami z oboch strán. 
•	Medzera sa kladie:
-	medzi posledné slová a medzi vety,
-	za posledné interpunkčné znamienko,
-	pred pomlčku i za ňu,
-	za skratky, za značky atď.